M. Maďarič, minister kultúry SR: (2008-11-05):
Chcel som hlavne reagovať na vystúpenie pani poslankyne Vášáryovej, ale začnem ešte skôr krátkou reakciou na to, čo hovorila pani poslankyňa Biró. Ja si myslím, že tento návrh zákona práve vznikal v dosť širokom spoločenskom konsenze, najmä tých zúčastnených subjektov a celej filmárskej obce. Takže to len tak na okraj. Ďakujem, pani poslankyňa Vášáryová, za pomerne naozaj vecné vystúpenie. A chcem povedať jedno. Určite nemám záujem predkladať zákon v tejto oblasti, ktorý by nepomohol filmárskej obci. My sami na ministerstve sme mali v niektorej z verzií takto alebo podobne formulovaný záväzok štátu, že musí prispievať minimálne takou čiastkou, aká sa vyzbiera od neštátnych subjektov. Narazili sme na ministerstvo financií, to poviem otvorene, ale v zásade budem rád, ak poslanci mi pomôžu a takýto záväzok v návrhu zákona bude. Takže ja ho akceptujem a ja s tým súhlasím. Čo sa týka vášho druhého pozmeňujúceho návrhu, to znamená, ako má byť kreovaná dozorná komisia. Súvisí to s tým záväzkom. Ja sa domnievam, že pokiaľ štát aj takýmto záväzkom jasne bude deklarovať a bude si napĺňať pomerne vysoký finančný príspevok, tak je do istej miery aj opodstatnené, že v dozornej komisii môže mať prostredníctvom nominácie ministra tú väčšinu. Ale v tomto prijímam dobrú vôľu, ktorú som cítil z vášho vystúpenia. A netrvám, že to musí byť, tak ako som to navrhol. A som ochotný akceptovať aj tento váš návrh, lebo na jednej strane berte to ako teda nejaký dôkaz, že rozhodne tento fond nevzniká ako fond, cez ktorý by chcel realizovať sa minister, nakoniec minister som teraz, prídu ďalší ministri, ale je to, ako som spomenul ja vo svojom úvodnom vystúpení, prvýkrát v histórii kultúrnej politiky na Slovensku, kedy vzniká inštitúcia financujúca nejakú oblasť a je relatívne samostatná alebo samostatnejšia od ministerstva kultúry, ako tomu bolo doteraz. Preto aj vy ste sa vyslovili vo faktickej poznámke k príspevku pani poslankyne Tóthovej, že minister bude niesť zodpovednosť nakoniec za to, aké budú vznikať filmy. Ja si myslím, že práve minimálne vznikom tohto fondu tá zodpovednosť ministra bude, ak chcete, zdieľaná. Tá rada toho fondu predsa bude kreovaná. Ak bude návrh schválený tak, že množstvo nominácií minister nebude môcť ovplyvniť, bude ich musieť akceptovať. A ja neverím, že ste to tak mysleli, že minister by mal byť zodpovedný za kvalitu filmov. To vy dobre viete, možno ešte lepšie ako ja. Ale predsa len, myslím si, že tu je výrazný posun oproti súčasnému stavu, že ani to strategické smerovanie fondu už nebude mať minister veľmi možnosť ovplyvňovať. Budú to jednoducho ľudia rôzni nominovaní, áno, aj ministrom. No a musíme sa učiť, že tá zodpovednosť musí byť zdieľaná, ako budú niesť zodpovednosť aj za výstupy z tohto fondu, resp. pre ten konečný produkt tí ľudia, ktorí budú sedieť či už v rade alebo v komisiách. A určite vždy budeme konfrontovaní s tým, že vzniknú filmy, ktoré sa nám nebudú páčiť, niekomu sa budú páčiť, ale myslím si, že ten základný posun je tu určite pozitívny. Takže chcel som povedať, že ja budem v zmysle toho, čo som povedal, aj apelovať na poslancov vládnej koalície, aby tieto vaše pozmeňujúce návrhy podporili. Ďakujem.